જીઓ પાર્ક એટલે એવો વિસ્તાર જ્યાં કુદરતી સંપદાનું વૈજ્ઞાનિક પદ્ધતિથી જતન થાય, ત્યાંની સંપદાનો વિવેકપૂર્ણ રીતે ઉપયોગ થાય તે બાબતનું ધ્યાન રખાય. આ વિસ્તારમાં અભ્યાસુઓ અને ભૂસ્તરશાસ્ત્રીઓ પૃથ્વીની ઉત્પત્તિથી માંડીને તેના વિકાસ અને હવે પછી આવનારી કુદરતી આપત્તિઓ વિશે જાણી શકે અને અભ્યાસ કરી શકે. આથી જ વિશ્વભરમાં આવા વિસ્તારોનું ભારે જતન થાય છે. યુનેસ્કો આવા વિસ્તારોને વર્લ્ડ હેરિટેજ સાઇટ જાહેર કરે છે. અમેરિકા અને ચીન જેવા દેશોએ આવા અનેક જીઓ પાર્ક બનાવ્યા છે, જે વૈશ્વિક ધરોહરનું રક્ષણ કરે છે. અમેરિકા અને ચીન જેવા દેશોમાં આવા વિસ્તારમાંથી એક પથ્થર પણ ઉપાડવા પર સખ્ત પ્રતિબંધ હોય છે. ત્યાં સંશોધકો કે પર્યટકો જઈને વિશ્વની ઉત્પત્તિને લગતી વિગતો જોઈ શકે અને અલગ-અલગ કાલખંડમાં પ્રકૃતિમાં થયેલા ફેરફાર અંગે જાણી શકે છે. જે-તે સમયમાં થઈ ગયેલાં પ્રાણીઓ, પક્ષીઓ, વનસ્પતિઓ કે સૂક્ષ્મ જીવોના જીવાવશેષોના અવલોકન થકી તે સમયની વિગતો વિશે અભ્યાસ કરી શકાય છે.